## La Generalitat acorda l’adquisició de medicaments per un import superior als 230 milions d’euros per a abastir els centres sanitaris

*** La portaveu del Consell destaca que es garantix no només l’aprovisionament de productes farmacèutics per a la sanitat pública, sinó també la compra a través de formes eficients de contractació
* Ruth Merino subratlla que la Conselleria de Sanitat ha impulsat en esta legislatura 24 expedients de compra mitjançant contracte centralitzat per import de 979 milions d’euros
* El ple autoritza a més un altre contracte per import de 24,3 milions d’euros per a reforçar l’equipament de material de laboratori a l’Hospital General de Castelló**

El Consell ha autoritzat la contractació per a l’adquisició i el subministrament de medicaments destinats als centres de l’àmbit de la sanitat pública per al tractament de diverses patologies per un import global de 234,1 milions d’euros, segons ha informat la portaveu i consellera d’Hisenda, Ruth Merino.

La consellera ha destacat que es garantix no sols l’aprovisionament de productes farmacèutics per a la sanitat pública en els pròxims anys, sinó també la seua compra a través de formes eficients de contractació.

Ruth Merino ha subratllat en este sentit que el ple ha autoritzat este dijous un acord marc, que té un valor estimat de 35,1 milions d’euros, per a la compra centralitzada de medicaments destinats al tractament de la fibrosi pulmonar idiopàtica en els diferents centres de salut de l’àmbit de la sanitat pública valenciana.

A través d’este acord, se seleccionaran les empreses distribuïdores d’estos medicaments, es fixaran els preus i s’establiran les bases que regiran estos contractes. La duració és de dos anys de vigència, prorrogables fins a un màxim de 24 mesos.

La portaveu ha remarcat l’esforç que fa la Conselleria de Sanitat per a impulsar fórmules eficients de contractació centralitzada en el seu àmbit d’actuació, i s’ha referit en este sentit al fet que este departament ha impulsat ja en esta legislatura 24 expedients d’estes característiques que sumen els 979 milions d’euros.

D’altra banda, s’ha autoritzat també un altre contracte destinat al subministrament de medicaments per al tractament del càncer de pròstata, per a la seua distribució en centres sanitaris, amb un valor estimat de 106,7 milions d’euros. La duració d’este contracte és d’un any, amb la possibilitat de prorrogar-lo fins a 36 mesos.

Així mateix, també s’ha donat el vistiplau a un altre contracte per a l’adquisició de diversos medicaments amb un valor estimat de 92,3 milions d’euros per al tractament de diferents malalties i simptomatologies en l’àrea oncològica i hematològica.

La contractació inclou també medicaments per al tractament de la dermatitis atòpica o l’artritis, així com antibiòtics, principis actius per al tractament del dolor o anestèsics d’ús hospitalari, entre altres.

A més d’estos acords per a la compra de medicaments, el Consell ha autoritzat també el contracte per al subministrament de reactius i material de laboratori d’anàlisis clíniques de l’Hospital General Universitari de Castelló.

Este contracte té un valor estimat de 24,3 milions d’euros i inclou el subministrament del material necessari, la dotació d’equipament i el seu manteniment, així com de l’adequació dels espais necessaris per a la seua ubicació i instal·lació en este centre hospitalari.

**Inclusió digital**

D’altra banda, el ple ha autoritzat un conveni de col·laboració entre la Conselleria d’Innovació, Indústria, Comerç i Turisme i el Comité de Persones amb Discapacitat de la Comunitat Valenciana (Cermi) amb l’objectiu de fomentar l’accés a les tecnologies de la informació i la comunicació (TIC) i la formació en competències digitals de les persones amb discapacitat.

En concret, la Conselleria, a través de la Direcció General d’Innovació, dota amb 150.000 euros este conveni per a promoure la inclusió digital com a factor d’inclusió social.

En este sentit, es busca aprofitar l’ús de les TIC per a ajudar a millorar la qualitat de vida d’aquelles persones en risc d’exclusió, les seues relacions socials i les seues possibilitats de promoció, així com treballar pel desenrotllament d’una societat digital inclusiva basada en la igualtat d’oportunitats.

Les accions formatives es desenrotllaran durant l’exercici 2024 en l’àmbit territorial de la Comunitat Valenciana

**Transport públic**

En matèria de mobilitat, el Consell ha autoritzat la subscripció del conveni de col·laboració entre l’Autoritat del Transport Metropolità de València (ATMV) i l’Ajuntament de Torrent per a establir la col·laboració en la coordinació del transport interurbà per carretera i el transport urbà.

El conveni establix que les línies de servici de transport interurbà competència de l’ATMV que discórreguen per Torrent admeten l’ús dels títols de transport urbà del municipi carregats en la targeta ciutadana de Torrent o en qualsevol altre suport que compte amb l’homologació de SIGA>punT, per a trajectes que es facen dins del mateix municipi.

Per la seua banda, l’Ajuntament de Torrent compensarà l’ATMV per cada validació de títols de transport urbà en el seu terme municipal.

Les línies que preveu l’acord són la 106, Torrent-Alaquàs-Aldaia-CC Bonaire-Barri del Crist-Quart de Poblet i la 170-València-Barri de la Llum-Xirivella-Alaquàs-Torrent-El Vedat-Cumbres-Calicanto.

Fecha: 29/08/2024